User:Sisamiraw

Kadtong panahon digdi sa Bikolandia, Anum na daga an naghade saiya; Manga kahadean sa bilog na rona, Makapangyarihan gabos nanggad sinda.

Alagad sinda igwang pagkakaiba, Manlain-lain an saindang karisma; Na pigatukdo sa manga mandirigma, Tabing igwang panlaban sa manga gyera.

Enot an teritoryo kan manga Alhay, Kaya nindang kuntrolon gabos na bagay; Kalayo, gapo, bakal asin man baybay, Gibuhon sandata pati manga bangkay.

Sunod an kahadean kan Katandoan, Kayang basahon an isip kan kalaban; Asin pag sainda nanggad kinaputan, Girumduman kan iba naaaraman.

Malain man an manga taga-Sosogon, Utak kan kalaban kayang pagkuntrolon; Mala an mahihiling gabos ilusyon, Hipnotismo asta sa pakaturugon.

Su Amasona an pinakamakusog, Dawa gabos babayi, nanggad makulog; Kayang wasakon an dakulaung moog, Kan saindang maluya man sanang suntok.

Balakid an ikalimang teritoryo, Igwa sindang manga mata kan maligno; Nakahiling maski pirang kilometro, Dawa igwang manga lingod bibaldado.

An pinaka-udyan iyo an Etheria, Ibang kahadean inuyam sainda; Mala kaya nindang sumanib sa iba, Gamit an kalag bibuhay an gadan na.

Huli ta manga imortal na nilalang, Haloy na panahon kun sinda gumurang; Mantang nagplano an ibang kahaean, Tanganing sinda mapundo sa karatan.

Asta sa nakaigwa ki pagralaban, Sarong pamon na ginibung digmaan; Paagi ninda tinawan kasimbagan, Kaining Etheriang warang kaaraman.

Kada daga igwang sadiring tipunan, Sa dakulang bulwagang pagalabanan; Plano tulos nindang dakul an magadan, Sa manga nagahiriling na Etherian.

Alagad an gabos mathingy sa hudyat, Kan manga pinuno nindang pigahalat; Tulos nanggad sinaksak nung nakalingat, Su hade kan Etheria na si Pasakat.

Gamit an manga bombang ginibu ni Say, Sarong mandirigma galing pa sa Alhay; Pinasabog su gabos warang binuhay, Nangagkaaraging alpog sindang tunay.

Umalingawngaw sa gabos an pagsabog, Manga mandirigman nanggad manga maiisog; Pagkadangog nung iba tulos lumusob, Sa Etheriang nagasaru-sarong kusog.

Su makukusog na manga Amasona, Kalaban bibangga pigpalayog sana; Manga gadan uminurugpa sa daga, Daing mangilalan ta runot na sinda.

Manga kalabang dai madaug-daog, Iyo su Katandoan na para-arog; Gabos na gibuhon nababasang orog, Nanggad pig-iisip kan iba titanyog.

Sosogon na tuso warang katanyalan, Pagaburulang paririyu Etherian; Mala su paghiling iyo an kalaban, Huli ta ilusyon iyong tutubudan.

Su reyna kan Etheria nakapreparar, Sa manga kalaban nganay nag-obserbar; Alagad nadakup sya kan matang radar, Ining Balakid sa iba pigpublikar.

Kasaru-sarong aki nya kaibahan, Duminulag paluwas sa kahadean; Gusto syang gadanon warang katabangan, Binurukod duman sa kabubuludan.

Huli ta sanggol pa an saiyang aki, Gamit an kahoy sa tubig pina-agi; Basta makarayo saiyang pamibi, Gabos na kalaban inampang kaini.

Makangalas nanggad kapangyarihan nya, Manga kalag nagigibu nyang sandata; Sa paghaloy kan laban sya pinangluya, Nagadan man giraray kabaing reyna.

Kadtong madali nang maglingod su aldaw, Sabay nawaran su Etheria ki bangraw; Asin man kaogmahan kuminurahaw, Sa limang kahadean na luminutaw.

Nanggad kan saindang sobrang kaogmahan, Daing pig-anap sanggol na Etherian; Mala sa buknga kan gubat pinabayan, Kaunon kan mababangis kahayupan.

Alagad makusog su bulos kan tubig, Naduman kan sanggol maray kalawig; Nahiling sya kan mag-agom na pabalik, Sa saindang daga duman sa Balakid.

Ining mag-agom manga oripon duman, Warang aki asin man kapangyarihan; Ogmahon man pakahiling sa Etherian, Asin dinara sa saindang erokan.

Magkapirang panahon an naka-agi, Duminakulo na su Etheriang aki; Nangag-aging magayunon na babayi, Nginaranang Ether saiyang sadiri.

Wara syang maray na kaistoryang tawo, Huli ta gabos manga kalag an gusto; Saro sa manga kalag iyo si Mayo, An reyna kan Etheria oragong gayo.

Saiyang Inang Reyna an naging rason, Tanganing maaraman kadtong panahon; Asin man saindang maray pigplanuhon, Pagbalos sa manga dagang nagka-oyon.

Sarong aldaw igwa namang pagralaban, Ginibu kan Balakid bilang libangan; Gabos babayi an manga kaentrahan, Su pinakamakusog gustong maraman.

Kan magthingy an laban, dakulon sinda, Iba-ibang babayi asin sandata; Habang nagitu nagahaloy kawasa, Lalong minakusog manga mandirigma.

Asta sa duwa na sana an natura, Tuminagal nanggad manga kabalyera; Iyo si Thena, an mahal na prinsesa, Asin an prinsesa kaining Etheria.

Alagad an gabos kay Ether nangalas, Ta dai napapagal nanggad matikas; Huli ta pigabulong sadiring lawas, Gamit an nakuang espiritung layas.

Paghaloy kan laban Thena napatumba, Kan aki kan duwang oripon man sana; thingy kadto sya saro ng Kapitana, Kan manga sundalong Balakid na rona.

Ini kasabay saiyang manga plano, Tanganing sya luwas-laog sa palasyo; Prinsesa Thena sinaniban nyang gayo, Asin nagduman sa Alhay, banggi idto.

Gamit an lawas igwang malignong mata, Naaraman manlain-laing entrada; Asin man an katagu-tagong sandata, Kaining Alhay, kayamanan talaga.

Ining sandata igwang tolong awong-an, Nagiging makusugon na pananggalang; Dakulang palakol nanggad pangratakan, Nabanga sa duwang espada, siring man.

Kan mapasakamot ini kan prinsesa, Sinigurado nya na mangilalan sya; Kan gabos na Alhayanong mandirigma, Tabing mag-iwal nanggad su duwang daga.

Tanganing maanggot ining kahadean, Daan-daang kawal saiyang ginadan; Gamit pa nya an sandatang tinabanan, Mala pigratak uno man marabasan.

An hade kan Alhay na si Guinabotan, Magatuga na sa sobrang kaangotan; Prinsesa kan Balakid pinapagadan, Kun dai ma-alingawngaw an digmaan.

Alagad warang aram ining prinsesa, Saiyang lawas sinaniban man sana; Bilog na kahadean natakot sinda, Nin huli kan digmaan pwedeng ibunga.

Nanggad su Balakid kulangon sa pwersa, Huminagad ki tabang sa Amasona; Manga babayi maiisog talaga, Tulos puminayag kawasa man gyera.

Nung maisihan ini kan Alhayano, Naki-oyon man sa Sosogon na gayo; Alagad sinda pigtanggihang totoo, Huli ta an digmaan dai na gusto.

Sarong aldaw bago an gyera mangyari, Ether sa Sosogon nagduman idali; Pig-anap an lawas ni Hadeng Jubani, Tanganing masaniban naman kaini.

Hadeng Jubani ni Ether kuntrolado, Tulos pinapreparar manga sundalo; Asin nagduman sa dagang Alhayano, Dai tabang ta igwang ibang piplano.

Gyera ginibu sa may kaarayuan, Kadakul nang mandirigma an nagadan; Habang labanan sinda pinalibutan, Nung sandatahan kaining Katandoan.

Huli ta maluluya manga kalaban, Madayang piglusob tolong kahadean; Kan wara nang sundalo na katabangan, Duminulag gabos na kapinunuan.

Habang sinda pabalik manga tanlayon, Piglusob an Alhay kaining Sosogon; Mantang sinda kinigkig asin rinibong, Su daga napasakamot kan oragon.

Impyerno na an anggot ni Guinabotan, Gustong wasakon bilog na kadagaan; Mala pagnapara an apat na bulan, Nanggad mawawara an an Kabikolan.

Igwa pang sarong paagi ining Alhay, Sa apat na bulan pahingalo nganay; Pag-abot kan oras naghanda giraray, Nagduman sa anum na dagang antabay.

Kada daga igwang Alhay mabangison, Luminugar sa wara maray nagadon; Kan maghinanyog gabos sinda nagthingy, Sabayon nanggad kinuntrol su panahon.

Panganoron makaskason nagkumpulan, Buminulos su makusugon na uran; Dangan an paros su daga ginikanan, Kikilat, daguldol uminorog duman.

Sa kusog kan uran nanggad buminaha, Natambunan, napara gabos na daga; Manga palasyo kan delubyo ginuba, Bagyong mabangison ma-anggot kawasa.

Maga-suwang aldaw nang igwang delubyo, Prinsesa Ether paagi guminibu; Kinuntrol manga gadan nang espiritu, Kan gabos na makapangyarihang tawo.

Kan saiyang mapunpon gabos na kalag, Guminibu ki pananggalang panglayag; Pigligtas manga kahadeang nabihag, Kaining delubyo sa Bikol nagtundag.

Alagad nahiling tulos sya kan iba, Nangalas buhay pa nanggad an Etheria; Haloy nakahiro nakigkig kawasa, Saro pang Etherian ma-tabang sainda.

Ginamit pa an sandatang inikitan, Pigdurog sa saiyang kapangyarihan; Nanggad su bagyo saiyang napugulan, Alagad naging rason kan pagkagadan.

Prinsesa Ether binuhay kan digmaan, Pinadakulo tanganing kabalusan; Napara nin huli ibang katabangan, Nagadan kan saiyang kabayanihan.

Saiyang pagkagadan an naging thingy, Pagbago kan manga dating mabangison; Gabos na tawo giraray nagka-oyon, Saindang kahadean pagsaruruon.

Bikol luminuwas an pagkamagayon, Naging paraisong orog mahamison; Burabod kan manga tawong matabangon, Igwang karismang dai kayang hanapon.

Panahon nag-agi wara ng karisma, Na pigatukdo digdi sa Bikolandia; Asta gabos nalingawan asin gyera, Katahimikan uminurog talaga.